
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Marta Urbāne, 
Komisijas locekļi Andrejs Vanags kā patērētāju interešu pārstāvis un Inga Kursīte kā komersantu interešu pārstāve, izskatīja rakstveida procesā strīdu starp Patērētāju un sabiedrību saistībā ar iespējamu veļas mašīnas neatbilstību līguma noteikumiem.

No lietā esošajiem materiāliem izriet, ka patērētāja 2023. gada 21. jūnijā sabiedrības interneta veikalā iegādājās veļas mašīnu Ströme WM1510/01 (turpmāk – prece) par 211,99 EUR. 2025. gada februārī patērētāja vērsās pie sabiedrības ar prasību veikt garantijas remontu, norādot, ka ierīcei iedegas ekrāns, taču tā nedarbojas un trumulis negriežas. Sabiedrība atteica veikt garantijas remontu, norādot, ka diagnostikas laikā konstatēti korpusa iespiedumi, saliektas kājas, netīrumi un neatbilstošas lietošanas pazīmes, kas neatbilst ražotāja garantijas nosacījumiem. Patērētāja savā iesniegumā Komisijai norāda, ka konstatētie vizuālie bojājumi un netīrumi neietekmē ierīces darbību, un uzskata, ka atteikums veikt garantijas remontu ir nepamatots. Patērētāja lūdz atmaksāt par preci samaksāto naudas summu, norādot, ka ierīci vairs nevarēja lietot un bija spiesta iegādāties citu veļas mašīnu.
Sabiedrība savā atbildē Patērētāju tiesību aizsardzības centram norādīja, ka patērētājai bija pieejama lietošanas instrukcija un ierīces apkopes prasības, savukārt diagnostikas laikā konstatētie korpusa bojājumi, netīrumi un citas neatbilstošas lietošanas pazīmes liecina par ekspluatācijas noteikumu neievērošanu. Sabiedrība papildus norādīja, ka patērētāja nav iesniegusi objektīvus tehniskus pierādījumus, kas apliecinātu ražošanas defekta vai citas preces neatbilstības esību.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, un pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. Vienlaikus patērētājam, izvirzot prasību par preces neatbilstību, ir pienākums iesniegt tādus pierādījumus, kas ļautu objektīvi konstatēt neatbilstības esību.
Komisija, izvērtējot lietā esošos materiālus, secina, ka lietā nav pietiekamu objektīvu pierādījumu, kas ļautu konstatēt ierīces darbības traucējumu cēloni un noteikt, vai ierīces darbības traucējumu cēlonis ir preces neatbilstība, kas pastāvējusi preces piegādes brīdī PTAL izpratnē. Patērētāja nav iesniegusi neatkarīga speciālista atzinumu, tehnisko ekspertīzi vai citus objektīvus tehniskus pierādījumus, kas apstiprinātu cēloņsakarību starp ierīces darbības traucējumiem un iespējamu ražošanas defektu. Savukārt sabiedrība atsaucas uz konstatētiem mehāniskiem bojājumiem un neatbilstošas lietošanas pazīmēm. Komisija norāda, ka konkrētā strīda izšķiršanai nepieciešamas speciālas tehniskas zināšanas, lai noteiktu ierīces bojājuma izcelsmi un cēloni, taču lietā šādi pierādījumi nav iesniegti. Komisija nav tiesīga pati aizstāt tehnisku ekspertīzi ar pieņēmumiem vai patstāvīgi noteikt ierīces bojājuma tehnisko cēloni bez objektīviem tehniskiem pierādījumiem. Līdz ar to Komisijai nav iespējams objektīvi un pietiekami droši konstatēt faktiskos apstākļus, kas nepieciešami strīda izskatīšanai pēc būtības.
Ņemot vērā minēto, Komisija secina, ka lietā trūkst pietiekamu objektīvu tehnisku pierādījumu, kas ļautu Komisijai droši konstatēt preces neatbilstības esību un tās cēloni, tādēļ strīda izskatīšana izbeidzama pierādījumu trūkuma dēļ.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta otro daļu,
nolemj:
izbeigt strīda izskatīšanu pierādījumu trūkuma dēļ.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.
Komisijas priekšsēdētāja	Marta Urbāne

